Talle ondersteun pa wat kind van dak afgooiDie man met sy dogtertjie op die dak. Foto: Verskaf Inwoners van die Joe Slovo- informele nedersetting in Port Elizabeth het Maandag buite die New Brighton-landdroshof saamgedrom om Mthobeki Katali, die pa wat sy baba van ŉ plakkershut se dak afgegooi het, te ondersteun. Die 38-jarige man het sy eerste verskyning in die hof gemaak ná hy sy eenjarige dogtertjie verlede week van ŉ plakkershut se dak gegooi het tydens ŉ slopingsproses van die Nelson Mandelabaai-munisipaliteit. Owerhede het huise gesloop wat onwettig bewoon word. Maroela Media het vroeër berig kapt. Andre Beetge, polisiewoordvoerder, het gesê Katali het omstreeks 10:40 met die baba in sy hande op die dak van sy sinkhuis geklim. “Hy het dit gedoen om die slopingspan te dwing om nie die struktuur plat te slaan nie. Die polisie het ŉ plan van stapel gestuur om die kind te red, aangesien haar lewe in gevaar was.” Beetge het gesê teen 11:45 het die polisie en metropolisie die huis omring. “Die polisie het deurentyd met die man onderhandel om van die dak af te klim, maar hy het die kind aan haar voet gevat en van die dak afgegooi. Gelukkig was daar ŉ metropolisiebeampte naby wat die meisie kon vang.” Die baba is in die sorg van maatskaplike werkers geplaas. Katali se aansoek om borgtog is Maandag geweier, aangesien hy nie ŉ vaste adres het ná sy sinkhuis verlede week gesloop is nie. Ondersteuners buite die hof het geweier om met verslaggewers te praat en het liedjies gesing ter ondersteuning van Katali wat aanvanklik aangekla is van poging tot moord. Die saak is intussen na kindermishandeling verander. Mense buite die hof het geëis dat Katali vrygelaat word en het gesê die media berig nie korrek oor die voorval nie, ondanks beeldmateriaal wat wys hoe die kind in die lug gegooi word. Zakhele Mbhele, woordvoerder vir die DA, en Nqaba Bhanga, DA-leier in die Oos-Kaap en hoof van die portefeulje menslike nedersettings, het ook die verrigtinge bygewoon. Bhanga het gesê die metro hoef nie alternatiewe behuising vir die plakkers te verskaf nie omdat hulle nie langer as ses maande daar gewoon het nie. “In hierdie geval is ons nie wetlik verplig nie, dis hoekom ons hulle onmiddellik verwyder het sodat ons nie hierdie uitgawes het nie. Mense moet deur ŉ formele behuisingslysproses gaan,” het Bhanga gesê. Katali se saak is tot 23 April uitgestel.